কলকাতায় বিধ্বংসী অগ্নিকাণ্ড, ঘটনাস্থলে দমকলমন্ত্রী সহ মেয়র ফিরহাদ হাকিম

কলকাতা: শীত পড়তেই শহর কলকাতায় (Kolkata) ফের অগ্নিকাণ্ডের (Fire Breaks) ঘটনা। ভয়াবহ অগ্নিকাণ্ডে (Fire Breaks) সাত সকালে শহর কলকাতা ঢেকে যায় কালো ধোঁয়ায়। ঘটনাস্থলে এই মুহুর্তে দমকলের ২০টি ইঞ্জিন পৌঁছে আগুন নিয়ন্ত্রনে আনার চেষ্ঠা করছে। তৎপরতার সঙ্গে চলছে কাজ। যদিও, সকাল থেকে আগুন নিয়ন্ত্রনে আনতে কার্যত হিমশিম খাচ্ছে দমকলবাহিনী। এখনও কিছু পকেট ফায়ার নেভানোর কাজ চলছে বলে জানা গিয়েছে। ঘটনাস্থল পরিদর্শনে গিয়েছেন কলকাতার মেয়র ফিরহাদ হাকিম ও দমকল মন্ত্রী সুজিত বসু।

ফের কলকাতা (Kolkata) শহরে আগুন (Fire Breaks) । শনিবার ভোরেই কালো ধোঁয়ায় ঢেকেছে আকাশ। বড় বাজারের এজরা স্ট্রিটে (Ezra Street) একটি ইলেকট্রিক দোকানে আগুন লাগে। এই ঘটনায় তুমুল চাঞ্চল্য ছড়িয়েছে। টি -বোর্ডের দিকে রাস্তা আটকে দেওয়া হয়েছে। রাস্তা খুব ঘিঞ্জি হওয়ায় আগুন নেভাতে বেগ পেতে হয় দমকলবাহিনীদের। আগুন মুহূর্তের মধ্যে আশেপাশের বেশ কয়েকটি বিল্ডিংয়ে ছড়িয়ে পড়ে বলে জানা যায়। আগুনের তীব্রতা এতটাই বেশি ছিল যে গোটা এলাকা কালো ধোঁয়ায় ঢেকে যায়। মুহূর্তের মধ্যে আতঙ্ক ছড়িয়ে পড়ে।

আরও পড়ুন: কলকাতায় বিরাট অগ্নিকাণ্ড, পুড়ে খাক বাড়ি- দোকান, দেখুন কী অবস্থা

আগুনের সূত্রপাত ১৭ নম্বর এজরা ষ্ট্রিটের দ্বিতীয় তলের একটি ইলেকট্রিক সামগ্রীর দোকান। ঠাসা ইলেকট্রিক সামগ্রীতে ভরা দোকান। দাহ্য পদার্থ হওয়া আগুন দ্রুত ছড়িয়ে পড়ে। পরপর সিলিন্ডার ফাটার শব্দ শোনা যাচ্ছে। স্থানীয়রা প্রথমে নিজেরাই আগুন নেভানোর চেষ্টা করেন। পরে ঘটনাস্থলে যায় দমকলের ১০টি ইঞ্জিন। পরে আরও ইঞ্জিন যায়। দমকলের ২০ টি ইঞ্জিন রয়েছে ঘটনাস্থলে।

যুদ্ধকালীন তৎপরতায় আগুন নেভায় দমকলকর্মীরা। আগুনের তীব্রতা বাড়ার সঙ্গে সঙ্গে ভিতর থেকে পটকার মতো আওয়াজ পাওয়া যায়। উল্টোদিকে থাকা বিল্ডিংয়ের আগুন নেভাচ্ছেন দমকলকর্মীরা। এখনও আগুন পুরোপুরি নিয়ন্ত্রণে আসেনি। বাতাসের গতিবেগ ও সেইসঙ্গে দাহ্য পদার্থ থাকায় আগুনের তীব্রতা রয়েছে। স্থানীয় প্রশাসন, দমকল ও এলাকার মানুষ মিলে আগুন নেভানোর কাজ চালিয়ে যাচ্ছেন।